Source: http://www.jatelautakunta.fi/fi/kokoukset/
Timestamp: 2018-10-16 03:12:38+00:00
Document Index: 9226578

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ', 'kko ']

Kokoukset - Savo-Pielisen Jätelautakunta
Savo-Pielisen
Etusivu » Kokoukset
Jätelautakunta kokoontuu 3-5 kertaa vuodessa. Kokousasioista tiedotetaan tällä sivulla kokoustiedoittein ja linkki pöytäkirjaan julkaistaan nettisivuillamme kokouksen jälkeen seuraavana päivänä.
Pöytäkirja pidetään nähtävänä Kuopion kaupungin verkkosivuilla ja lisäksi jätelautakunnan verkkosivuilta on linkki nähtävillä olevaan pöytäkirjaan. Jokaiseen toimialueen kuntaan lähetetään linkki sähköiseen pöytäkirjaan kunnan verkkosivuille lisättäväksi.
Jätetaksan kannustavuutta lisätään: hyötyjätteiden tyhjennyshintoihin suunnitteilla alennuksia
Savo-Pielisen jätelautakunta on käsitellyt vuoden 2019 alussa voimaan tulevaa jätetaksaa. Kotitalouksien sekä kuntien hallinto- ja palvelutoiminnan jätetaksassa määritellään maksut jätehuoltopalveluille, jotka kunnallinen jäteyhtiö Jätekukko järjestää.
Taksan kannustavuutta ollaan lisäämässä. Tämä tarkoittaa sitä, että jätetaksalla ohjataan entistä voimakkaammin kierrätettävien hyötyjätteiden lajitteluun ja erilliskeräykseen. Biojätteen, kartongin ja muovin tyhjennyshintaa lasketaan. Lasin ja metallin keräys säilyy veloituksettomana. Muut jätemaksut säilyvät ennallaan.
Taksa on nyt luonnosvaiheessa ja kuntalaisilla on vielä mahdollisuus vaikuttaa asiaan. Jätelautakunnalle voi esittää kirjallisesti 30.10. asti mielipiteitä siitä, miten taksaa voitaisiin edelleen kehittää, lisätietoja vaikutusmahdollisuuksista saat kuulutuksesta. Jätelautakunta päättää taksasta ensi vuodelle marraskuussa 2018.
Uusilla asuinalueilla mahdollisuus keskitettyyn jätteenkeräykseen
Asuntoaluekohtainen jätteenkeräysjärjestelmä on uudenlainen keskitetty keräysjärjestelmä, jossa useat kiinteistöt käyttävät korttelikohtaista tai usean korttelin yhteistä keräyspistettä. Tällainen järjestelmä on jatkossa mahdollista ottaa käyttöön uusilla asuinalueilla, jos alueen kaavassa tai muussa suunnittelussa on tämä järjestelmä mahdollistettu.
Asuntoaluekohtaisissa jätteenkeräyspisteissä kerätään sekajätettä ja kierrätettäviä hyötyjätteitä. Järjestelmän käyttöönotolla pyritään parantamaan jätteenkeräyksen palvelutasoa, kun lähelle asuinkiinteistöjä järjestetään kierrätettävien hyötyjätteiden keräys sekajätteen keräyksen lisäksi. Jotta järjestelmä toimii, kaikki alueen asuinkiinteistöt käyttävät nimenomaan Jätekukon järjestämiä keräyspisteitä, eikä kiinteistökohtaisia jäteastioita ole alueella käytössä.
Asuntoaluekohtainen jätteenkeräys otetaan käyttöön ensimmäisessä vaiheessa Kuopion Savilahteen rakennettavilla asuinalueilla ja Siilinjärven Taivallahden uudella asuinalueella. Asuntoaluekohtaista jätteenkeräysjärjestelmää ollaan suunnittelemassa myös Tervon Koti rannalla -alueelle.
Uusi jätehuollon palvelutaso hyväksytty
Savo-Pielisen jätelautakunta hyväksyi kokouksessaan 7.6.2018 uuden jätehuollon palvelutason. Jätehuollon palvelutasossa määritetään se, millaisia jätehuoltopalveluja kuntalaisille tarjotaan. Palvelutason määrittelyssä kuultiin kuntia ja kuntalaisia sen selvittämiseksi, mitä palveluja on tarvetta kehittää. Kunnalliset jätehuoltopalvelut toteuttaa hyväksytyn palvelutason mukaisesti kuntien jäteyhtiö, Jätekukko.
Jätekukko tarjoaa jatkossakin keskitetysti kilpailutetut seka- ja hyötyjätteiden keräyspalvelut. Jätteiden hyötykäytön lisäämiseksi muovipakkausten kiinteistöittäinen keräys laajenee vuoden 2019 aikana kaikkiin alueen vähintään 300 asukkaan taajamiin. Tätä muutosta on alueen kunnat ja asukkaat erityisesti toivoneet. Kaikille hyötyjätteille tullaan määrittelemään myös taajamien välille reitit, joilla hyötyjätteiden erilliskeräykseen voi liittyä.
Jätteenkuljetuspalvelujen lisäksi Jätekukko järjestää alueellisia jätteiden vastaanottopisteitä, kuten ekopisteitä hyötyjätteiden keräykseen. Ekopisteet ovat nykyään suurimmaksi osaksi Suomen Pakkauskierrätys RINKI Oy:n järjestämiä. Jos Ringin keräysverkoston kattavuus ei parane, Jätekukko täydentää jatkossa entistä laajemmin Rinki-ekopisteverkostoa. Palvelutason mukaan 70 Rinki-ekopisteen lisäksi alueella on jatkossa noin 30 Jätekukon järjestämää ekopistettä. Jätekukko tulee järjestämään tulevina vuosina ekopisteilleen myös muovipakkausten keräystä.
Isojen jäte-esineiden ja jäte-erien vastaanottoon on toimialueella 21 Jätekukon järjestämää lajitteluasemaa. Jatkossa lajitteluasemaverkostoa täydennetään palvelutason mukaan yhdellä Maaningalle rakennettavalla lajitteluasemalla. Kunnat ja kuntalaiset ovat toivoneet lajitteluasemille lisää aukioloaikaa, minkä vuoksi yksittäisiä lauantaiaukiolopäiviä on tulossa lisää. Jätekukko myös lisää tarpeen mukaan aukioloaikaa, kun lajitteluaseman kävijämäärät nousevat. Käyttökelpoisten tavaroiden uudelleen käyttöön saamiseksi kaikille lajitteluasemille järjestetään Kiertokukko-palvelu.
Jätekukko tarjoaa neuvontaa lajittelusta, kierrätyksestä ja jätehuoltopalveluista. Verkkosivujen, sosiaalisen median sekä postitse jaettavan materiaalin lisäksi tarkoitus on ottaa käyttöön mobiilisovellus jätteiden lajittelun tueksi. Lisäksi palvelutason mukaan erityisesti kouluille ja päiväkodeille tarjottavaa neuvontaa vahvistetaan.
Jätelautakunnan mukaan Rinki-ekopisteverkostoa on syytä kehittää
Savo-Pielisen jätelautakunta on päättänyt jätehuollon palvelutasossa vähimmäistason sille, millaisia jätehuoltopalveluja kuntalaisilla tarjotaan jätelautakunnan ja Jätekukon yhteisellä toimialueella. Palvelutasoa määriteltäessä tuli asiakaskyselyissä ja sidosryhmätapaamisissa esille tarve kehittää alueen ekopisteverkostoa. Pakkausten tuottajavastuuta koskevan sääntelyn vuoksi suurin osa ekopisteistä kuuluu nykyään valtakunnalliselle Suomen Pakkauskierrätys RINKI Oy:lle, jonka tuottamille jätehuoltopalveluille jätelautakunta ei voi asettaa palvelutasoa. Jätelautakunta kokosi kutenkin yhteen nykyisen ekopisteverkoston haasteet ja päätti antaa pakkausalan tuottajayhteisöille, Ringille ja ympäristöministeriölle kannanoton siitä, miten ekopisteitä olisi tarvetta kehittää.
Nykyinen pakkausjäteasetuksen pohjalta laadittu ekopisteverkosto ei palvele riittävästi eri alueiden asukkaita, vaan kunnalliset jäteyhtiöt täydentävät tuottajien järjestämää keräystä verkoston riittävän kattavuuden ja saavutettavuuden varmistamiseksi. Erityisesti muovipakkausten keräysverkosto on nykyään riittämätön ja jakautunut epätasaisesti eri alueille. Tällä hetkellä Savo-Pielisen jätelautakunnan toimialueella 16 kunnasta vain seitsemässä on muovin keräyspiste/-pisteitä. Pisteitä olisi tarvetta saada alueelle huomattavasti lisää. Koska muovipakkausten keräyksestä ja kierrätyksestä on jo saatu kokemuksia, jätelautakunnan näkemys on, että muovipakkausten keräys tulisi järjestää lähitulevaisuudessa kaikkiin ekopisteisiin.
Jätelautakunta katsoo, että nykyisten Rinki-ekopisteiden ylläpitoa ja siivoamista tulisi edelleen kehittää. Erityisesti alueen suurimman kunnan eli Kuopion kaupungin vilkkaimmissa pisteissä on ollut roskaantumisongelmaa. Osin myös pienempien taajamien pisteiden roskaantuminen on aiheuttanut yhteydenottoja kuntien ympäristönsuojeluviranomaisiin. Rinki on ilmoittanut tehostaneensa ekopisteiden siivoamista ja siivouksen seurantaa, mitä jätelautakunta pitää erittäin tärkeänä. Jätelautakunta painottaa, että Ringin tulisi huolehtia ekopisteille tulleiden isojen jäte-esineiden poistamisen lisäksi pisteelle ja sen lähiympäristöön kertyvän pienemmän roskan siivoamisesta. Samoin on huolehdittava, että ekopisteiden rakenteet ja opasteet pidetään koko ajan kunnossa.
Jätelautakunta katsoo, että ekopisteverkosto on tärkeä palvelu erityisesti pientaloille. Kattava ekopisteverkosto tarvitaan, vaikka myös kiinteistökohtaista pakkausjätteiden keräystä laajennetaan. Nykyinen pakkausjätteiden keräysjärjestelmä vaatii vielä kehittämistä siten, että ekopisteet olisivat kaikkien pakkausjätteiden osalta vaivattomasti saavutettavissa ja miellyttäviä käyttää.
Jätehuollon palvelutaso luonnosvaiheessa - kuntalaisilla mahdollisuudet vaikuttaa
Savo-Pielisen jätelautakunta käsitteli kokouksessaan 28.3.2018 luonnoksen uudeksi jätehuollon palvelutasoksi. Jätehuollon palvelutasossa määritetään vähimmäistaso kuntalaisille tarjottaville jätehuoltopalveluille. Jätehuoltopalvelut toteuttaa alueella kuntien jäteyhtiö, Jätekukko. Jätehuollon palvelutaso on määritelty jätteiden kuljetus- ja vastaanottopalveluille sekä palveluneuvonnalle ja viestinnälle. Palvelutasossa on huomioitu myös jätelautakunnan toteuttamat jätehuollon viranomaispalvelut. Jätehuollon palvelutasoa on valmisteltu jätelautakunnassa yhteistyössä Jätekukon ja alueen kuntien kanssa.
Jätehuollon palvelutaso on luonnosvaiheessa, joten kuntalaiset voivat vaikuttaa asiaan ja arvioida jätehuoltopalvelujen toimivuutta ja laatua huhtikuun 2018 ajan. Kommentointi on helpointa vastaamalla huhtikuun aikana kyselyyn asiasta. Jätelautakunnalle voi myös toimittaa mielipiteensä sähköpostitse tai kirjeitse huhtikuun ajan. Tarkoitus on, että palvelutaso hyväksytään Savo-Pielisen jätelautakunnassa kesällä 2018.
Isojen jäte-erien vastaanottohintoihin muutoksia - kotitalouksien jätemaksut säilyvät entisellä tasolla
Kuopion jätekeskuksella ja Outokummun lajitteluasemalla otetaan vastaan isompia jäte-eriä jätelajikohtaisilla vastaanottohinnoilla. Kun vastaanottopalvelua tarjotaan yrityksille kunnan toissijaisen vastuun nojalla (TSV-palvelu), määräytyy hinta jätelautakunnan hyväksymän TSV-jätetaksan mukaisesti. Kunnallisella jäteyhtiöllä, Jätekukolla, on velvollisuus tarjota yrityksille jätehuoltopalveluja tilanteessa, jossa ne eivät saa markkinoilta palvelua kohtuullisin ehdoin ja jäte soveltuu jätehuoltojärjestelmään. Jätelautakunta hyväksyi muutokset TSV-jätetaksan tiettyihin yksittäisiin jätelajikohtaisiin vastaanottohintoihin. Muutokset tulevat voimaan 1.1.2018.
Kotitalouksien jätemaksuihin ei ole tulossa korotuksia vuodelle 2018, vaan perusmaksut sekä seka- ja hyötyjätehuollon maksut säilyvät entisellään.
Jätehuollon palvelutaso päivitetään
Jätelautakunta hyväksyi suunnitelman, jonka mukaisesti jätehuollon palvelutaso päivitetään. Jätehuollon palvelutasossa määritetään vähimmäistaso yhteisesti koko toiminta-alueella tarjottaville jätehuoltopalveluille. Jäteyhtiön tuottamien käytännön jätehuoltopalvelujen lisäksi palvelutasossa määritellään taso jätelautakunnassa tuotettaville jätehuollon viranomaispalveluille ja kuntien ympäristönsuojeluviranomaisessa hoidettavalle jätehuollon valvonnalle.
Päivitystyötä ohjaa kuntien jätepoliittisessa ohjelmassa asetetut palvelutasoa koskevat kehittämistavoitteet. Jätehuoltopalvelujen kehittämistarpeita selvitään lisäksi kyselyin asukkailta ja eri sidosryhmiltä. Palvelutasoluonnos on tavoitteena viedä jätelautakunnan käsittelyyn keväällä 2018, jonka jälkeen luonnos asetetaan nähtäville ja kuntalaisille varataan mahdollisuus esittää luonnoksesta mielipiteensä.
Kiinteistöittäisen jätteenkuljetuksen alue hyväksytty Outokumpuun
Jätelautakunta hyväksyi Outokumpuun kiinteistöittäisen jätteenkuljetuksen alueen. Muissa kunnissa alue on määritelty jo aikaisemmin.
Kiinteistöittäisen jätteenkuljetuksen alueella jätteiden keräys- ja kuljetusolosuhteet ovat tavanomaiset. Kiinteistöjen jätehuolto voidaan järjestää alueella omalla jäteastialla. Jäteastiat tyhjennetään myös kiinteistöittäisen jätteenkuljetusalueen ulkopuolisilla teillä, jos vaan jäteautolla päästään näillä teillä liikennöimään. Tällöin laskutetaan reittipoikkeamamaksua hankalampien kuljetusolosuhteiden vuoksi.
Kiinteistöittäisen jätteenkuljetuksen alueeseen kuuluvat kaikki yleiset kadut ja tiet. Lisäksi alueeseen on liitetty hyväkuntoisia yksityisteitä, joissa on riittävästi vakituista asutusta ja tieisäntä on hyväksynyt liittämisen. Kiinteistöittäistä jätteenkuljetusaluetta on mahdollista täydentää myöhemmin erillisin päätöksin, jos tulee esille, että siitä puuttuu edellytykset täyttäviä teitä.
Kiinteistöittäisen jätteenkuljetuksen alue otetaan käyttöön 1.6. Kaikkia niitä asiakkaita, joilla on jäteastiat alueen ulkopuolella, tiedotetaan Jätekukon toimesta asiasta vähintään kuukautta ennen kuin reittipoikkeamamaksu otetaan käyttöön.
Reittipoikkeamamaksulta välttyy, jos astia siirretään tai naapurukset perustavat yhteisen kimpan kiinteistöittäiselle jätteenkuljetusalueelle. Tavoittena on ohjata jäteastioita hyväkuntoisten teiden varsille.
Uusi taksa ja päivitetyt jätehuoltomääräykset tähtäävät lajittelun lisäämiseen
Jätemaksut yhtenäistyvät ja kannustavat erityisesti biojätteen lajitteluun
Jätelautakunta hyväksyi kokouksessaan ensi vuoden alussa voimaan tulevan jätetaksan. Kotitalouksien jätemaksu koostuu entiseen tapaan asuinhuoneisto- ja vapaa-ajan asuntokohtaisesta perusmaksusta ja tämän lisäksi tulevasta järjestetyn jätehuollon maksusta. Tämä maksurakenne tulee käyttöön myös toimialueen uudessa kunnassa, Outokummun kaupungissa.
Perusmaksussa on kannustin biojätteen lajitteluun: vakituinen asunto saa pienemmän perusmaksun, jos biojätteet kompostoidaan tai erilliskerätään. Jatkossa myös jäteastioiden tyhjennysmaksut kannustavat lajittelemaan entistä paremmin: biojätteen tyhjennyshinta laskee pääosin yli kolmanneksella. Lisäksi lasin ja metallin veloitukseton keräys laajenee kattamaan kotitalouksien lisäksi myös julkiset kiinteistöt, kuten koulut ja päiväkodit. Sekajäteastian tyhjennyshinta taas nousee vastaavasti suurimmassa osassa kuntia 4-10 %.
Eri kuntien jätemaksujen yhtenäistyvät edelleen. Perusmaksut ovat jatkossa kaikissa kunnissa samat, mikä laskee perusmaksua Kuopiossa, Siilinjärvellä, Suonenjoella, Juuassa ja Tervossa. Lisäksi jäteastioiden tyhjennyshinta-alueet uudistuvat kuljetuskustannuksissa tapahtuvien muutosten vuoksi. Pääosassa kuntia kiinteistöjen jätehuollon vuosikustannukset nousevat tai laskevat muutamia prosentteja, muutamassa kunnassa muutokset ovat isompia.
Yhtenäiset jätehuoltomääräykset voimaan kaikkiin kuntiin
Jätehuollon järjestämistä sääntelevät kunnalliset jätehuoltomääräykset muuttuvat vuoden 2017 alussa niin, että yhtenäiset määräykset tulevat voimaan myös Outokummun kaupungissa. Suurimmat muutokset koskevat näin ollen Outokumpua, kun taas muita kuntia koskevat muutokset ovat kohtalaisen pieniä.
Koko aluetta koskien muutoksena on esimerkiksi hyötyjätteiden keräyksen laajeneminen entistä pienempiin, vähintään 300 asukkaan taajamiin sekä muovin keräyksen aloitus syksyllä 2017 Kuopion lisäksi Siilinjärvellä ja Pieksämäellä. Outokummussa muutoksia on tulossa mm. jäteastioita ja keräyspaikkoja, jätteiden tyhjennysvälejä ja hyötyjätteiden (lasi, metalli ja kartonki) erilliskeräysvelvoitteita koskeviin määräyksiin. Niitä kiinteistöjä, joilla on tehtävä määräysmuutosten vuoksi muutoksia, tiedotetaan vielä erikseen asiasta.
Tavoitteet jätehuollolle vuoteen 2022 kuntiin hyväksyttäväksi
Jätelautakunta esittää kaikkiin alueensa kuntiin hyväksyttäväksi yhteisen jätepoliittisen ohjelman, joka on valmisteltu yhteistyössä kuntien kanssa ja kuntalaisia kuullen. Vuoteen 2022 ulottuvassa jätepoliittisessa ohjelmassa kunnat asettavat tavoitteet vastuulleen kuuluvan jätehuollon kehittämiselle. Tavoitteet koskevat näin ollen ensisijaisesti asukkaille tarjottavia jätehuoltopalveluja ja kuntien omaa toimintaa.
Kuntien yhteinen visio on seuraava: ”Alueella on asukkaita palveleva jätehuolto, jonka avulla edistetään kiertotaloutta ja ympäristönsuojelua”. Tätä visiota toteuttamaan on asetettu tavoitteita ja toimenpiteitä, joita kunnat, Jätekukko ja jätelautakunta toteuttavat.
Tavoitteena on ensinnäkin, että jätettä syntyisi mahdollisimman vähän ja materiaalit saataisiin uudelleen käyttöön. Toiseksi jätteiden hyötykäyttöä ja ympäristövastuullista toimintaa edistetään. Asukkaiden kannalta keskeisenä tavoitteena ovat toimivat jätehuoltopalvelut ja kattava jätehuollon palveluverkosto. Jätehuoltopalvelut sisältävät tiedotuksen ja neuvonnan, jätteenkuljetuspalvelut, lajitteluasemat, vaarallisten jätteiden vastaanoton, ekopisteet ja aluekeräyspisteet.
Jätelautakunnan pöytäkirjat syksystä 2017 alkaen: Kokouspöytäkirjat.
Jätelautakunnan pöytäkirjat vuodesta 2013 vuoden 2017 kevääseen: Kokouspöytäkirjat. Mikäli haluat nähdä vanhempia pöytäkirjoja, ota yhteys asiakaspalveluumme.
Lautakunnan tehtäviin ja kokoonpanoon voit tutustua täällä.
Puh. 017 185 668